རང་རེའི་བོད་ཀྱི་སློབ་གསོ་ནི་སྤྱི་ཚོགས་རིང་ལུགས་སློབ་གསོའི་གྲུབ་ཆ་གལ་ཆེན་ཞིག་ཡིན་ལ།ཀྲུང་གོ་གསར་བ་དབུ་བཪྙེས་པ་ནས་བཟུང་།ཏང་དང་སྲིད་གཞུང་གིས་ཐོག་མཐའ་བར་གསུམ་དུ་བོད་རིགས་འདུས་པའི་གྲངས་ཉུང་མི་རིགས་ཀྱི་སློབ་གསོའི་ལས་དོན་དེ་དཔལ་འབྱོར་དར་རྒྱས་དང་མི་རིགས་གོང་འཕེལ།སྤྱི་ཚོགས་ཡར་རྒྱས་བཅས་ཡོང་བའི་རྩ་བའི་ཇུས་ཆེན་ཞིག་ཏུ་གཟིགས་ཏེ།དམིགས་བསལ་གྱི་སྲིད་ཇུས་རབས་དང་རིམ་པ་ཞིག་བཀོལ་པས་བོད་རིགས་སློབ་གསོའི་ལས་དོན་ལ་ལོ་རྒྱུས་རང་བཞིན་གྱི་གྲུབ་འབྲས་ཐོབ་པ་དང་འཕེལ་རྒྱས་ཆེན་པོ་བྱུང་།ཡིན་ནའང་སློབ་གསོའི་འདུ་ཤེས་རྗེས་ལུས་དང་སློབ་གསོའི་བྱེད་ཐབས་རྙིང་ཞིང་ཁེར་རྐྱང་ཡིན་པ།སློབ་སྒྲུབ་ཀྱི་ཆ་རྐྱེན་ཞན་ཞིང་རྒྱ་ཁྱོན་ཆུང་བ།སློབ་གསོའི་རྨང་གཞི་ཞན་ཞིང་སློབ་གསོའི་མ་དངུལ་བཏང་བ་མི་འདང་བ།འགྲིམ་འགྲུལ་སྟབས་བདེ་མིན་པ་སོགས་རྒྱུ་རྐྱེན་མང་པོའི་ཚོད་འཛིན་ཐེབས་པས་སྔར་བཞིན་རྗེས་ལུས་ཀྱི་ལྷམ་ཆེན་འདོར་ཐུབ་མེད།དེས་ན་བོད་རིགས་སློབ་གསོ་མགྱོགས་མྱུར་ངང་གོང་དུ་སྤེལ་དགོས་ན།ནུབ་རྒྱུད་གསར་སྤེལ་ཆེན་མོའི་གོ་སྐབས་འདི་དམ་འཛིན་བྱས་ཏེ་འདུ་ཤེས་བསྒྱུར་ཅིང་།བོད་རིགས་སློབ་གསོའི་གནས་བབ་དང་མཐུན་པའི་དམིགས་ཚད་དང་མ་ལག་འཛུགས་པ་ལས་གཞན།གཙོ་བོ་གཤམ་གྱི་རྨང་གཞི་རང་བཞིན་གྱི་བྱ་བར་ཤུགས་བསྣན་ཏེ་རྩ་བའི་སྟེང་ནས་བོད་རིགས་སློབ་གསོའི་ཁྲོད་དུ་གནས་པའི་གནད་དོན་འཚོལ་ཞིབ་དང་དེ་ཐག་གཅོད་དགོས་པ་ཡང་གནད་ཀྱི་དམ་པ་ཡིན།